GiliGold/VAD_KnessetCorpus huggingface dataset:
<תומר רוזנר: קיימות הוראות בדין שמאפשרות בדיקה רפואית כפויה וטיפול רפואי כפוי בשני מצבים.
<תומר רוזנר: על-פי פקודת בריאות העם, קיימת אפשרות לבדיקה רפואית ואפילו לטיפול רפואי כפוי – בין אם בחיסון, בין אם בטיפול אחר, בין אם בבידוד, באמצעים מאוד חמורים – כלפי מי שחשוד כחולה במחלה מידבקת, כשיש רשימה מפורטת של המחלות המידבקות, וזה לא חל על כל דבר.
<תומר רוזנר: כמובן שהסיבה לפירוט המדויק של הדברים היא בכך שמדובר בפגיעה חמורה באוטונומיה של האדם, ורוצים שהיא תהיה באותם מקרים ברורים שבהם יש סכנה באמת מאותו אדם לציבור.
<תומר רוזנר: ההוראות האלה קיימות, הן חלות על כל אדם, וכמובן שיחולו גם על אותם אנשים ששוהים במרכז השהייה.
משה זלמן פייגלין: אז למה צריך להכניס את זה?
<תומר רוזנר: לא צריך.
<תומר רוזנר: לדעתי לא צריך.
מירי רגב: ואתם כן רוצים להכניס את זה.
<אביטל שטרנברג: כן.
<אביטל שטרנברג: נמצאים כאן הנציגים של משרד הבריאות, אני מציעה שהם יסבירו.
<תומר רוזנר: מצב נוסף שמכוסה על-ידי הדין הקיים הוא מצב שבו נשקפת סכנה לאדם כלשהו, נשקפת סכנה לחייו או סכנה שהוא יהפוך לנכה.
<תומר רוזנר: על-פי חוק זכויות החולה, אפשר לכפות עליו טיפול רפואי בתנאים מסוימים, הגם שאינו מסכים.
<תומר רוזנר: הוראה זאת חלה על כל אדם, וכמובן שתחול באותה מידה גם על אותם שוהים.
<תומר רוזנר: יתרה מזאת.
<תומר רוזנר: ההצעה שמופיעה כאן היא הצעה שגם אם היא תתקבל למעשה, היא לא בשלה.
<תומר רוזנר: נניח שיש סכנה, מתקיימים התנאים שמציעה הממשלה שבהם תיכפה על האדם הזה בדיקה, אוקיי, מה קורה אם תוצאות הבדיקה מעידות על כך שהוא באמת חולה?
<תומר רוזנר: לא כתוב מה עושים.
<תומר רוזנר: מותר לטפל בו בכפייה?
<תומר רוזנר: אסור לטפל בו בכפייה?
מירי רגב: אתה אומר שכן לטפל בו בכפייה?
<תומר רוזנר: אני אומר שלפי הדין הקיים - - -
מירי רגב: לפי הדין הקיים, כל אזרח במדינת ישראל - - -
<תומר רוזנר: כל אדם, כן.
מירי רגב: משרד הבריאות, מה הבעיה שלכם בעניין?
מיכל רוזין: אם לא, אז צריך להגיד באמת מה עושים אתו.
מירי רגב: בבקשה, משרד הבריאות, ותיכף נקבל החלטה של הוועדה.
מירי רגב: בכל מקרה, בדיקה ראשונית הוא עושה, רק אחר כך אם זה בכפייה – לפי הדין, כל אדם.
<טליה אגמון: שמי עורכת-דין טליה אגמון מהלשכה המשפטית של משרד הבריאות.
<טליה אגמון: אני מבינה שהצורך בבדיקות נובע מהרצון גם לשמור על הבריאות של השוהים במתקן - - -
מירי רגב: וגם אלה שמגיעים ומבקרים אותם.
<טליה אגמון: גם את המבקרים וגם הציבור הכללי, מהתפרצות של מחלות, שאולי יש סיכוי מוגבר עקב המאפיינים של השהות במקום – זה נושא שבאמת הוא שאלה רפואית.
<טליה אגמון: נדרשת חקיקה בנושא הזה של בדיקות בהמשך, מעבר לכניסה, אם יש צפי כלשהו של התנגדות, אולי מטעמים לא ענייניים, לביצוע בדיקות מהסוג הזה.
<טליה אגמון: אם מישהו נחשף לחולה שחפת בחוץ, או אפילו בתוך המקום, או נחשף לחצבת - - -
<תומר רוזנר: יש הוראות.
מירי רגב: יש הוראות לזה.
<טליה אגמון: אם אפשר להשלים.
<טליה אגמון: אני רוצה שהוועדה תבין, ואז ודאי תוכלו להחליט לפי שיקול דעתכם.
<טליה אגמון: אם יש צפי להתנגדות - אנחנו לא מקבלים בדרך כלל התנגדות כזאת מאדם סביר, רוב האנשים שנחשפו לחולה מעוניינים לקבל טיפול או להיבדק – והשאלה אם יש צפי כזה או לא היא שאלה טובה.
<טליה אגמון: יש פתרונות מסוימים בפקודת בריאות העם שהזכיר אותם היועץ המשפטי של הוועדה, אבל הפקודה נותנת פתרונות מאוד קיצוניים למצבי קיצון שבאמת אני חושבת שכאשר אנחנו מדברים בנושא הרגיש הזה, יכול להיות שלא כדאי להשתמש דווקא בסמכויות האלה.
<טליה אגמון: אנחנו עושים שימוש מאוד קטן בסמכויות לפי פקודת בריאות העם, שוב, כי רוב האנשים שנחשפים למחלה או חולים, רוצים להיבדק.
מירי רגב: אם רובם רוצים להיבדק, מה הבעיה?
מירי רגב: בוודאי לכן נכון לפעול לפי חלק ד' של מחלות מידבקות, מוסדות רפואיים והרכבת אבעבועות.
<תומר רוזנר: זו פקודה מ-1940.
<טליה אגמון: אני חושבת שהחשש פה שבגללו הביאו את השאלה לפתחנו הוא שבאמת אנשים השוהים במתקן, יכול להיות שיחששו להיבדק, אולי מחשש שיגרשו אותם, יחששו להיות מזוהים כחולים יותר מאדם רגיל.
מירי רגב: אז תיישמו את הפקודה.
מירי רגב: מי שחושש להיבדק - כמו כל אזרח במדינת ישראל.
מירי רגב: הם לא אזרחים, אז בוודאי שהם יכולים.
מירי רגב: אם אזרח במדינת ישראל, אפשר לכפות עליו בדיקה, למה עליו אי-אפשר לכפות בדיקה?
מירי רגב: מה הבעיה, אביטל, אני לא מבינה מה הבעיה שלכם בסעיף הזה.
<טליה אגמון: ברוב המקרים אנחנו לא נדרשים לכפות בדיקה.
מירי רגב: אם אתם לא נדרשים, אז אין בעיה, היא הנותנת.
<טליה אגמון: על האזרחים הרגילים, אין להם סיבה להתנגד.
<טליה אגמון: לעומת זאת - - -
מירי רגב: למה שתהיה סיבה להתנגד?
דב חנין: גברתי היועצת המשפטית של משרד הבריאות.
מירי רגב: אביטל, איפה הבעיה שלכם?
מירי רגב: אני לא מבינה איפה הבעיה.
<אביטל שטרנברג: יש מצבים שהם פחות חמורים.
<אביטל שטרנברג: להבנתי, הבעיה נובעת מכך שהמצבים שמוגדרים בפקודת בריאות העם הם מצבי קצה.
<אביטל שטרנברג: אנחנו מדברים על מצבים שהם פחות מהמצבים האלה, כמובן שאם הכול יהיה וולונטרי כולנו נשמח מאוד.
<אביטל שטרנברג: יחד עם זאת, אנחנו רוצים לשמור סמכות למצבים שאינם מגיעים כדי מצבי פקודת בריאות העם, ועדיין אנחנו סבורים שראוי להפעיל פה את הסמכות.
<אביטל שטרנברג: אם אתם מוכנים, על אחריותכם, להגיד שאתם לא רוצים את זה - - -
מיכל רוזין: אביטל, תני דוגמה.
<אביטל שטרנברג: השאלה היא למשרד הבריאות.
דב חנין: יש פה בעיה אחרת, גברתי היושבת-ראש.
דב חנין: ההערות של היועץ המשפטי מתייחסות לכמה רמות של דיון.
דב חנין: אחת הבעיות שהיועץ המשפטי של הוועדה מצביע עליהן, בצדק, היא שאתם יכולים פה לייצר הסדר מיוחד, "לקס ספציאליס", לנושא של אותם שוהים או מסתננים במתקנים, שהוא הסדר חלקי.
דב חנין: ואז מתעוררת שאלה, כי פקודת בריאות העם מייצרת הסדר כולל, היא מייצרת הסדר כולל לכל השלבים של הטיפול או הבדיקה או whatever.
דב חנין: הבחירה שבפניכם, אני חושב שהערתו של היועץ המשפטי היא נכונה.
<אביטל שטרנברג: משאירים בצד זה את פקודת בריאות העם.
<אביטל שטרנברג: ההוראה האחרונה שקראתי היא שאין באמור בסעיף זה כדי לגרוע מהוראות סעיפים 12 עד 23 לפקודה.
<אביטל שטרנברג: זאת אומרת, אנחנו לא מייצרים פה "לקס ספציאליס" שמאיין את פקודת בריאות העם.
<אביטל שטרנברג: הם חיים זה בצד זה, כשיש פה הסדר נוסף לסיטואציה הזאת.
דב חנין: מה בעצם ההבדל האופרטיבי?
<אביטל שטרנברג: מומחי התוכן הם אנשי משרד הבריאות, אני מציעה שתפנו את השאלה אליהם.
דב חנין: אוקיי, סליחה.
דב חנין: אם כך, השאלה לגברתי היועצת המשפטית של משרד הבריאות.
דב חנין: מה ההבדל האופרטיבי בין שני המצבים?
דב חנין: למה בעצם הסמכות שיש לכם בפקודת בריאות העם – שאתם משתמשים בה לעתים נדירות, אבל אם תיתקלו במקרה מתאים, תשתמשו בה, נכון?
דב חנין: - אז למה היא לא מספיקה?
דב חנין: מה חסר לכם בסמכות הקיימת?
דב חנין: פשוט בשביל להבין.
<טליה אגמון: שוב, הסמכות הקיימת בפקודת בריאות העם היא גם מנוסחת בצורה קצת ארכאית ומאוד מאוד כללית, ואנחנו לכן בין היתר משתמשים בה - - -
<גלעד קרן: תתקנו את הפקודה.
דב חנין: אז תתקנו את הפקודה.
<טליה אגמון: זה גם יכול להיות, זה דבר שצריך לעשות, אבל אנחנו נמצאים - - -
מירי רגב: הבנתי, שמעתי.
מירי רגב: אני מקבלת את עמדת היועץ המשפטי של הוועדה, על זה אנחנו נצביע.
מירי רגב: נמשיך הלאה.
דוד אזולאי: אבל אנחנו סומכים על משרד הבריאות שהוא יפעיל את סמכותו בעניין הזה?
מירי רגב: אם לא יפעיל, אז יש לו בעיה.
מירי רגב: הוא יצטרך לתת פתרונות כשיהיו שם מחלות ודברים שהוא צריך לטפל בהם.
מירי רגב: אני בעניין הזה מקבלת את העמדה.
מירי רגב: אם צריך לשנות תקנות, אז תשנו אותן, אין שום בעיה עם זה.
מירי רגב: ממשיכים בהקראה.
דב חנין: אגב, הגיע הזמן באמת לשנות את פקודת בריאות העם לא רק בתחום הזה.
מירי רגב: לא, אין עכשיו דיון על פקודת בריאות העם.
מירי רגב: עכשיו נתחיל לדבר על פקודת העם?
מירי רגב: גם על זה אתה רוצה לדבר 100 שעות?
דב חנין: פקודת בריאות העם זה באמת חוק ארכאי.
מיכל רוזין: הם ניסו לדחוף את התיקון.
מירי רגב: גלעד, הלאה.
<גלעד קרן: עמוד 8, סעיף קטן (ב), אנחנו מרחיבים פה את התקנות שקובע הסעיף הקטן לכלל תנאי העסקה ולא רק לעניין הגמול שיקבל שוהה עבור העסקתו.
בן ציון: בן ציון, שב"ס, ראש תחום חקיקה.
בן ציון: יש לנו הערות לסעיף הזה.
מירי רגב: מה זה שב"ס?
מירי רגב: אין לנו פה הערות של שב"ס.
בן ציון: אבל זה סעיף - - -
מירי רגב: המשרד לביטחון פנים, מה קורה פה?
מירי רגב: פתחנו את הדיון מחדש?
<יואל הדר: לא פתחנו.
<יואל הדר: זה לא במהות של העניין.
<יואל הדר: מה ששירות בתי הסוהר אומר – הוא העלה את זה קודם, אני לא הייתי מודע לזה ולא הייתי ער לזה.
מירי רגב: חבל שאתה לא מודע לזה לפני שבאים להצעת חוק.
<יואל הדר: את לא רוצה לשמוע אותי?
מירי רגב: רוצה.
מירי רגב: בגלל זה נתתי לך לדבר.
<יואל הדר: מה שאומרים, שתהיה גמישות.
<יואל הדר: אנחנו לא נוגעים במהות של מה שנאמר פה, אלא הם חושבים, כדי שתהיה גמישות לשב"ס, לרדת מהרמה של התקנות להוראת מינהל של השב"ס.
<תומר רוזנר: אני מאוד מתפלא.
<תומר רוזנר: אני מאוד מתפלא על ההצעה.
<תומר רוזנר: הממשלה הציעה הצעת חוק לתעסוקת אסירים, הצעת חוק ממשלתית – לא בתקנות, אלא בתוספת לחוק את תנאי ההעסקה.
<יואל הדר: כי הם היו אסירים, אבל הם לא אסירים.
<תומר רוזנר: אז על אחת כמה וכמה.
<יואל הדר: לא עשיתם את הסוויץ'.
<יואל הדר: הם לא אסירים.
מירי רגב: אווו, לא עשינו את הסוויץ'.
מיכל רוזין: למה שמים עליהם סוהרים אם הם לא אסירים?
בן ציון: אתם גם יכולים לראות שמנהל המרכז הוסמך לפי החוק בסעיף 32י(א)(3), להתקין הוראות בעניין "העסקת שוהים במרכז בעבודות תחזוקה ושירותים שוטפים", זאת אומרת שזה אמור להיות בהוראות ולא בתקנות.
מירי רגב: לא מקבלת את עמדתכם.
<דבורה ספיר אליעזר: עורכת-דין דבי ספיר-אליעזר, משרד הכלכלה.
מירי רגב: טוב שהגעתם לדיונים לקראת ההצבעות.
מיכל רוזין: מירי, למה פה אין אישור ועדת כנסת כלשהי?
מיכל רוזין: עבודה ורווחה, משהו.
<דבורה ספיר אליעזר: הנושא של תנאי התעסוקה, שהוא נוסף לאחרונה, אנחנו מבקשים שזה יבוא בהתייעצות שר הכלכלה, כיוון שתנאי התעסוקה הם נשאבים מחוקי המגן, כפי שנעשה לא רק בחוק האסירים אלא בדפוסי העסקה אחרים שאין בהם יחסי עובד ומעביד, כמו לדוגמה בהעסקה של אנשים עם מוגבלות המועסקים כמשתקמים.
מירי רגב: מאה אחוז, הבנתי.
<דבורה ספיר אליעזר: רק לנוסח.
<דבורה ספיר אליעזר: שיהיה תנאי התעסוקה ולא תנאי העסקה כי העסקה זה משמיע יחסי עבודה.
<דבורה ספיר אליעזר: אנחנו מבקשים שזה יהיה תעסוקה.
<תומר רוזנר: לא, לא נכון.
<תומר רוזנר: העסקה, גם קבלנים מעסיקים.
מיכל רוזין: אפשר להגיש הסתייגויות לתיקונים שנעשו?
מירי רגב: המשרד לביטחון פנים.
<יואל הדר: מה שאנחנו אומרים פה, שמדובר על העסקה בתוך המתקן, לא מחוץ למתקן.
<יואל הדר: מדובר על נושא של גינון, על מטבח.
<יואל הדר: לא מדובר על משהו אחר, ולכן - - -
מירי רגב: עמדתכם מתקבלת.
מירי רגב: עמדת משרד הכלכלה לא מתקבלת.
מירי רגב: פעם הבאה תגיעו לכל הדיונים.
<דבורה ספיר אליעזר: גברתי, קודם כול, אנחנו מבקשים לשמור על הזכות להסתייג.
<דבורה ספיר אליעזר: שנית, בנושא הזה היינו בקשר עם משרד המשפטים ועם המשרד לביטחון פנים.
מירי רגב: אין בעיה, תסתייגו.
מירי רגב: אתם יכולים להסתייג, אתם לא צריכים לקבל את אישורי.
<דבורה ספיר אליעזר: חשבנו שהנושא הזה יבוא בהצעה אחרת.
דוד אזולאי: משרד הכלכלה הוא חלק מהממשלה?
<דבורה ספיר אליעזר: כן, אבל זה לא עבר ועדת שרים.
מירי רגב: לא, לא, הם לא אחים כבר.
מירי רגב: הם לא אחים.
מירי רגב: זבולון, התעוררת.
זבולון כלפה: ישבתי בשקט.
דוד אזולאי: זבולון, אני רק שואל, לא ידעתי.
מירי רגב: חשבתי שרק זחאלקה מקפיץ אותך.
זבולון כלפה: את יודעת שיש פה הרבה אינטרסים בסוף.
מירי רגב: ההצעה כמו שהיא מבחינתי מתקבלת.
<גלעד קרן: עמוד 10, סעיף 32יא, לעניין דמי הכיס.
<גלעד קרן: הממשלה מבקשת להבהיר ש"תשלום דמי כיס או מתן הטבה לפי סעיף זה לא ייחשבו כהכנסה לעניין פקודת מס הכנסה, ולא יחויבו במס לפי הפקודה האמורה".
מירי רגב: שהם גם לא יצטרכו לשלם מס על זה.
<תומר רוזנר: יש לנו הערה נוספת שלא מופיעה בנוסח כרגע ואנחנו מבקשים להביא להכרעת הוועדה.
דב חנין: למה כתוב רק פקודת מס הכנסה?
דב חנין: יש היבטים מיסויים נוספים, למשל ביטוח לאומי.
מירי רגב: אבל זה צריך לבוא לאישור הוועדה.
מירי רגב: מה דיברנו?
<תומר רוזנר: לגבי הפיצויים.
מירי רגב: פיצויים.
דב חנין: השאלה שלי ברמה העניינית – בהחלט זה לא צריכה להיות הכנסה לפי פקודת מס הכנסה.
מירי רגב: אני לא רוצה שדמי הכיס האלה יורידו להם עוד מסים.
מירי רגב: תראה איך אנחנו לארג'ים אתם.
דב חנין: לא, ברור.
דב חנין: אז צריך להבהיר את זה, שזה לא רק מס הכנסה אלא כל מיסוי אחר – ביטוח לאומי וכדומה, דמי בריאות.
<תומר רוזנר: ביטוח לאומי הם לא חייבים, הם עדיין לא תושבים.
מיכל רוזין: מע"מ על ירקות, פירות.
מירי רגב: מע"מ על ירקות ופירות זה לכל האזרחים, אז גם הם נהנים מזה.
<קריאה: מה עם דמי חנוכה?
<תומר רוזנר: הערה נוספת שלא מופיעה בנוסח ואנחנו מבקשים להביא אותה, בשל קוצר הזמן שכחנו לכלול אותה בהצעה והיא שנויה במחלוקת, אתם תצטרכו להכריע בה - הנושא של מיסוי הגמול שמקבלים השוהים במתקן.
דוד צור: לא הגיע לרף הזה.
<תומר רוזנר: מכיוון שהם לא תושבים, הם אמורים להיות ממוסים מהשקל הראשון.
<תומר רוזנר: משום מה, רשות המסים עומדת על כך שההכנסות האלה יהיו הכנסות חייבות במס.
דוד צור: שיהיו חייבות?
<תומר רוזנר: שיהיו חייבות.
דב חנין: הדמי כיס.
<תומר רוזנר: לא הדמי כיס.
דב חנין: הגמול, הבנתי.
מירי רגב: אבל אנחנו עכשיו לא בגמול.
<תומר רוזנר: אני חוזר טיפה אחורה כי שכחנו להעיר את זה קודם.
דוד צור: מתעקשים על זה?
<תומר רוזנר: הם מתעקשים על זה.
<תומר רוזנר: אנחנו סבורים שלא רק שזה מטיל נטל ביורוקרטי מיותר על שירות בתי הסוהר - לערוך דיווחים, לנכות מסים וכולי – זה גם ינפח את התקציב.
דב חנין: אולי שיוציאו חשבוניות?
<תומר רוזנר: רשות המסים מתנגדת לכך.
מירי רגב: רשות המסים זה ברור.
<אביטל שטרנברג: אני חושבת שכדאי שמשרד האוצר יעדכן בעניין הזה כי מאז קרו כמה וכמה שינויים.
מירי רגב: משרד האוצר, בבקשה.
דב חנין: תתייחסו גם להצעה של אישור חשבוניות.
<אורי שיינין: רשות המסים אמורה להגיע לפה בעוד חצי שעה ולהציג את העמדה שלה.
מירי רגב: זה כבר יהיה אחרי ההצבעות.
מירי רגב: אני שמחה שהם יגיעו אחרי ההצבעות, זה יפה.
<אורי שיינין: אז אני אעדכן לפחות במצב הדברים הנוכחי.
<אורי שיינין: לעניין הגמול, הוא לא יהיה פטור ממס, אבל מה שכן, רשות המסים צריכה לעשות עבודה קצת יותר מעמיקה, לבחון האם הם זכאים לנקודות זיכוי בגין היותם אנשים ששוהים פה ובגין הזכות שלהם כתושבים, ולכן הם בכלל לא יגיעו לסף המס.
מירי רגב: עובד יגיד בסוף.
מירי רגב: עובד בא כנציג השכונות, הוא צוחק.
<קריאה: רוצים לתת להם גם מענק לידה.
מירי רגב: הוא גם רוצה פטור מהגמול.
משה מזרחי: הוא מבין שהם כבר מועסקים - - -
מירי רגב: מצחיק, הדבר הזה.
<תומר רוזנר: זה בדיוק החשש שלנו, שאנחנו מציעים שהוועדה תשקול אותו.
<תומר רוזנר: ככל שניצור פה את האפשרות – ואנחנו שומעים עכשיו שגם הם ייחשבו כתושבים לעניין דיני המס – זו כבר התחלת התקבעות שלהם במקום.
<תומר רוזנר: ואנחנו חושבים שאם עמדת הממשלה היא שצריך לעשות אחרת, אנחנו מציעים לוועדה לשקול לפטור את התשלום הזה ממס.
מירי רגב: איזה גמול?
מירי רגב: לכמה הם יכולים להגיע?
מירי רגב: לאיזה גמול הם יכולים להגיע?
<תומר רוזנר: לפי מה שאנחנו מבינים, אנחנו מדברים על משהו שהוא פחות משכר מינימום.
דוד צור: מדובר ב-14 שקלים ליום.
<תומר רוזנר: זה לאסירים, לא יודע אם ייתנו להם.
דוד צור: אז ייתנו להם 15 שקלים.
מירי רגב: היועץ המשפטי, זה מוסיף תעסוקה לשב"ס?
מירי רגב: שב"ס.
דב חנין: אם זה חשבוניות, חובת הניהול של הספרים היא עליהם.
<עובד חוגי: כל רואי חשבון גם להעסיק, חוץ מעורכי-דין - - -
<עמית שטאובר: עורך-דין עמית שטאובר, משרד האוצר.
<עמית שטאובר: מדובר בסוגיה שיכולה להיות רלוונטית לאוכלוסיות נוספות, בהן גם לאזרחי ישראל שנמצאים בכל מיני מסגרות.
דב חנין: רגע, גם לאזרחי ישראל יהיו - - -
מירי רגב: אל תתבלבל, הם לא אזרחים.
<עמית שטאובר: והיא הנותנת.
<עמית שטאובר: אם לאזרחים אין הוראת פטור ממס הכנסה - - -
<תומר רוזנר: זה לא נכון.
<עמית שטאובר: שנייה.
<עמית שטאובר: אם לאזרחים במסגרות מסוימות אין את הוראת הפטור הזו, ואת הדבר הזה צריך לבדוק ורשות המסים צריכה לבדוק, קל וחומר שאנחנו לא ניתן - - -
מירי רגב: למה הם לא בדקו עד היום?
<עמית שטאובר: לא ניתן את הוראת הפטור הזו כאן.
<עמית שטאובר: רשות המסים, שהנציג שלה יגיע בהמשך, התחייבה לעשות בדיקה לגבי העניין הזה - -
<קריאה: אין זמן לבדוק.
<עמית שטאובר: - - אבל המדיניות הממשלתית היא לא לתת פטור מיוחד לעניין הזה.
<עמית שטאובר: רשות המסים הגיעה.
מירי רגב: אני ממש מודה להם שהגיעו באיחור של 45 דקות.
משה זלמן פייגלין: גברתי, זה באמת מגוחך.
משה זלמן פייגלין: הרי מדובר כאן בסכומים שממילא, אם ייקחו מהם מס, יצטרכו להגדיל אותם כדי שהם יהיו שווים משהו.
דוד אזולאי: המנגנון יעלה יותר.
משה זלמן פייגלין: המנגנון יעלה הרבה יותר, וכמו שאמר היועץ המשפטי, המשמעות העמוקה וארוכת הטווח היא תחילת הקיבעון שלהם כאזרחים - - -
דוד אזולאי: יש עוד דבר אחד.
דוד אזולאי: יש אסירים היום שמקבלים את אותם סכומים.
דוד אזולאי: מה דינם של אותם אסירים?
משה זלמן פייגלין: שאלה מצוינת.
דוד אזולאי: מה דינם?
מירי רגב: גם להם צריך להיות פטור.
<קריאה: הם לא מגיעים לסף המס.
מירי רגב: שמענו.
מירי רגב: אני לא פותחת לדיונים.
מירי רגב: מרשות המסים, אני נותנת לך אפשרות להגיב על העניין הזה.
<דגנית חגי סעדון: שמי דגנית חגי סעדון, מרשות המסים.
<דגנית חגי סעדון: אנחנו לא סבורים שצריך לתת פטור לעובדים זרים שנמצאים במתקן השהייה.
מירי רגב: לא עובדים זרים.
מירי רגב: מה קורה פה, תגידו, אתם לא יודעים?
מירי רגב: זה באמת יבוא בסוף לוועדה של מיכל.
דב חנין: הם לא עובדים זרים.
דב חנין: הם מבקשי מקלט, הם לא קשורים לעבודה.
מירי רגב: יש עובדים זרים, יש מהגרי עבודה שהם מסתננים, ויש פליטים.
מירי רגב: כדאי שלפחות פקידי הממשלה ידעו שיש שלוש אוכלוסיות.
דב חנין: הם לא קשורים לענייני עבודה.
דב חנין: הם מבקשי מקלט.
מיכל רוזין: אבל היא קוראת להם מהגרי עבודה כל הזמן.
<דגנית חגי סעדון: אנחנו לא סבורים שמסתננים שנמצאים במרכז, צריכים לפטור אותם.
<דגנית חגי סעדון: גם עובדים חוקיים שהם היו מסתננים ועובדים בחוץ עם היתר, לא מקבלים כזה פטור.
<דגנית חגי סעדון: אין שום סיבה שהם יקבלו פטור - -
<תומר רוזנר: מתי גביתם לאחרונה מעובד כזה מס?
<דגנית חגי סעדון: - - ולא ידוע לנו, אנחנו לא נותנים כאלה פטורים לאוכלוסיות אחרות שמשתכרים מהכנסת עבודה - - -
דוד אזולאי: מה דינם של אסירים שיושבים היום בשב"ס?
דוד אזולאי: הם עובדים, הם מקבלים את אותם סכומים, מה אתם עושים אתם?
<תומר רוזנר: לא, אבל הם לא מגיעים לסף המס.
<דגנית חגי סעדון: קודם כול, הם לא מגיעים לשכר.
דוד אזולאי: גם פה לא מגיעים.
<דגנית חגי סעדון: הם מקבלים את נקודות הזיכוי.
<דגנית חגי סעדון: אין שום סיבה, אנחנו לא רוצים ליצור תקדים.
<תומר רוזנר: להם אין נקודות זיכוי.
<דגנית חגי סעדון: אין שום סיבה, אף קבוצה באוכלוסייה לא מקבלת פטור ממס, שגם הם יקבלו פטור ממס.
דוד צור: איזה תקדים יש פה?
<תומר רוזנר: אין פה שום תקדים.
מירי רגב: הם ממלאים טופס 106, המסתננים?
דוד צור: בדרום תל-אביב אתם גובים שקל?
<דגנית חגי סעדון: מה זאת אומרת ממלאים טופס 106?
משה זלמן פייגלין: שאלה מצוינת, דוד.
משה זלמן פייגלין: את האנרגיות האלה ישקיעו בדרום תל-אביב סביב כל הדוכנים - - -
דב חנין: גברתי היושבת-ראש, יש פה איזושהי אי הבנה.
רינה פרנקל: אבל הם לא חוקיים.
<דגנית חגי סעדון: מי שעובד שם, המעסיק מנכה במקור, אלה שעובדים כחוק.
<דגנית חגי סעדון: הם עובדים זרים ולא מקבלים פטור, למה שאלה יקבלו פטור?
דוד צור: גברתי היושבת-ראש.
מירי רגב: שיהיה פה שקט.
מירי רגב: דוד, בבקשה.
מירי רגב: חמש דקות אני דנה על זה וסוגרת את העניין.
דוד צור: האם יש לך נתון על כמות הגבייה בחמש השנים האחרונות מהכלכלה השחורה שמתנהלת למשל בדרום תל-אביב על אותם מיליונים - אני אומר, מיליונים - כי ראינו איך זה מתנהל שם.
דוד צור: האם בסופו של דבר מזה רשות המסים תיוושע?
דוד צור: איזה תקדים אמור להיווצר מחוק שהוא ממילא נוצר כדי לפתור סוגיה מאוד מסוימת?
משה זלמן פייגלין: וזמנית.
דוד צור: אז אני שואל האם אתם אוכפים את חוקי המסים על הכלכלה השחורה המתנהלת בדרום תל-אביב - לגבי השכרת דירות, ניהול בתי ברים וכן הלאה.
דוד צור: אני רוצה לשמוע ממנה תשובה.
מירי רגב: רגע, היא תענה על הכול ביחד.
מירי רגב: מה קרה היום?
מירי רגב: לא דיברנו מספיק על החוק הזה?
מירי רגב: דב, קצר, תשובה ואני מסכמת.
דב חנין: גברתי היושבת-ראש, יש כאן אי בהירות בעמדת הממשלה.
דב חנין: בא לכאן שר הפנים והסביר פעם אחר פעם שמבחינתו – אגב, יש לי ויכוח אתו, אבל זו הייתה עמדת הממשלה – שמבחינתו, אחת מהמטרות של החוק הזה היא למנוע מאותם אנשים לעבוד בישראל.
דב חנין: באה פה רשות המסים ואומרת – האנשים האלה הולכים לעבוד בישראל, ואנחנו צריכים למסות אותם.
דב חנין: הממשלה צריכה לדבר בקול אחד.
דב חנין: אם יש עניין שהם עובדים בישראל, בואו נתייחס לזה ונסדיר את זה באופן מלא.
דב חנין: אם הממשלה מעוניינת שהם לא יעבדו בישראל, שלא תגיד, הם לא עובדים בישראל חוץ מענייני מסים.
דב חנין: לענייני מסים הם עובדים.
מירי רגב: דב, יש לך 100 שעות דיבור מיום שני.
דב חנין: 110, גברתי, אל תורידי לנו 10%.
מיכל רוזין: יש לנו עוד הסתייגויות חדשות פה.
<דגנית חגי סעדון: לשאלה הראשונה לגבי נושא אכיפה נגד עובדים זרים שעובדים, אנחנו כרגע מגבשים תוכנית יחד עם כל גורמי האכיפה במדינת ישראל לגבי איך אנחנו מתנהלים מול אותם עובדים זרים.
<דגנית חגי סעדון: רוב העובדים שם לא מגיעים בכלל לסף המס.
<דגנית חגי סעדון: יש כל מיני שאלות של חיובים – האם לפתוח תיק או לא לפתוח – יש כל מיני שאלות שעולות ומתבהרות בשלב הזה במסגרת פנים-ממשלתית, כשכרגע אנחנו יושבים על המדוכה ומנסים לפתור את זה בעקבות כל המצב שנוצר.
<דגנית חגי סעדון: זה לשאלתך.
<דגנית חגי סעדון: לשאלה השנייה, אם תוכל להבהיר אותה, אני אשמח לענות לך.
דב חנין: אני לא מבין את התשובה.
דב חנין: אני באמת לא מבין את התשובה.
<עובד חוגי: - - - עורכי דין, רואי חשבון - - -
מירי רגב: עובד, על הכול יש לך מה להגיד.
מירי רגב: יואל.
<יואל הדר: כפי שאני מבין את החלטת הממשלה, אנחנו לא רואים את זה בתור עבודה בישראל כי אסור להם לעבוד בישראל.
<יואל הדר: מדובר על איזה סוג של העסקה, אחרת נצטרך לשלם להם דמי הבראה, פיצויי פיטורין וכל שאר התנאים הסוציאליים.
מירי רגב: עמדת הוועדה שאני עומדת בראשה התקבלה, והיועץ המשפטי אישר אותה.
מירי רגב: יהיה פטור מתגמול.
מירי רגב: אתם תוסיפו עוד קצת מע"מ על דברים אחרים, תכניסו כסף לקופת המסים.
<דגנית חגי סעדון: אבל אין שום סיבה - - -
מירי רגב: אין שום סיבה, טוב שנזכרתם להגיע לדיון האחרון.
דב חנין: תסתייגו.
דב חנין: אתם יכולים להסתייג.
מירי רגב: תהיו מקצועיים, תגיעו מראש, תביעו את עמדתכם לא ביום ההצבעות.
מירי רגב: כרגע לא שכנעתם אותי ולכן יש פטור על הגמול.
<תומר רוזנר: לא פטור.
<תומר רוזנר: זה לא ייחשב הכנסה.
מירי רגב: הגמול לא ייחשב כהכנסה.
<יואל הדר: לא ייחשב כתעסוקה.
<יואל הדר: לא ייחשב כתעסוקה לכל הדברים האחרים.
מירי רגב: כל העמדה שלהם לא התקבלה.
<יואל הדר: אבל שיהיה כתוב במפורש.
מיכל רוזין: זאת אומרת, מה שכתוב פה, זה מה שנשאר.
<יואל הדר: שיהיה ברור שהוא לא יצטרך לשלם את כל - - -
מירי רגב: למה אתה שואל שאלות בומרנג כל הזמן?
<גלעד קרן: כתבת שלא יהיו יחסי עובד-מעביד.
מירי רגב: תאמין לי, אם לי זה ברור, זה ברור.
מירי רגב: ממשיכים להקריא.
<גלעד קרן: עמוד 15, סעיף קטן (ב).
מיכל רוזין: אבל יש תיקונים בדרך.
<גלעד קרן: זה תיקוני נוסח.
<גלעד קרן: אנחנו מבהירים פה שאמצעי המשמעת המפורטים בסעיף הם אמצעי המשמעת היחידים שניתן לנקוט נגד שוהה, ואנחנו מוסיפים בסוף הסעיף אמצעי משמעת נוסף, שהוא שלילת דמי הכיס או ההטבה, כולם או חלקם – זה רק הבהרה.
מירי רגב: זה כבר סוכם אז.
<גלעד קרן: בסעיף קטן (ג), לעניין קביעת גובה הפיצויים.
מיכל רוזין: אבל איזה הטבות?
מיכל רוזין: אמרנו שנדבר על איזה הטבות.
מיכל רוזין: למשל, האם אפשר למנוע מהם, אוכל זה גם הטבה.
מיכל רוזין: איזה הטבה?
מיכל רוזין: או לראות רופא.
מירי רגב: אוכל רק ממך וממני ימנעו, כדי שנרזה.
דב חנין: הטבות כמשמעותן בסעיף - - -
מיכל רוזין: לראות רופא זה הטבה.
מירי רגב: לראות רופא זה לא הטבה.
מירי רגב: אוכל זה לא הטבה.
מיכל רוזין: אז מהי הטבה?
מירי רגב: הטבה זה דמי כיס.
מירי רגב: הטבה זה ביקור שלך אצלו.
<תומר רוזנר: ביקור לא.
מיכל רוזין: גם זה אמרו שלא.
<גלעד קרן: רק הדמי כיס.
מירי רגב: רק דמי כיס זה הטבה.
מיכל רוזין: אז מה זה "או הטבה"?
מיכל רוזין: למה כתוב "שלילת דמי הכיס או ההטבה"?
<תומר רוזנר: יש כאן הפניה לסעיף 32יא, שעניינו דמי כיס או הטבה אחרת שתבוא במקומה.
<תומר רוזנר: הכוונה של הממשלה, כפי שהיא הוצהרה, היא שהדמי כיס יינתנו או בכסף מזומן או בשוברים שיוכלו להיות ממומשים כנגד טובין ושירותים אחרים.
<תומר רוזנר: אותן הטבות יוכלו להיות נשללות כאמצעי משמעת.
<תומר רוזנר: זאת אומרת, לא מדובר על הטבות אחרות שניתנות לפי החוק.
דוד אזולאי: למה אי-אפשר לקבל את רשימת ההטבות?
מירי רגב: לא, לא, אנחנו עכשיו לא דנים.
מיכל רוזין: אני מסתכלת על 32 יא, ורשום פה גם "דמי הכיס או ההטבה".
מיכל רוזין: לא רשום פה מה זה ההטבה.
<תומר רוזנר: ההטבה היא במקום דמי כיס.
<גלעד קרן: סעיף קטן (ג), לעניין קביעת גובה הפיצויים שניתן יהיה לחייב בהם את המסתנן.
דב חנין: אני רק מציע.
דב חנין: אם מה שהיועץ המשפטי אמר מדויק, וכמנהגו הוא מדייק, אני חושב שהניסוח היותר נכון – שלילת דמי הכיס או ההטבה כמשמעותם בסעיף 32א.
מירי רגב: כתוב: כולם או חלקם, שניתנו לפי סעיף 32יא.
מירי רגב: זה כתוב לך, דב.
מיכל רוזין: גם 32יא זה לא ברור.
דב חנין: שני הסעיפים הם לא ברורים.
מיכל רוזין: הם לא ברורים.
מיכל רוזין: כדאי אולי לדייק, כי אחרת סוהר יחליט שהטבה זה יכול להיות משהו אחר.
<תומר רוזנר: יש הפניה ברורה.
<תומר רוזנר: אם אתם רוצים שהממשלה גם תבהיר זאת לפרוטוקול, אפשר לבקש את זה.
דב חנין: אז כדאי שהממשלה תבהיר את זה לפרוטוקול לפחות.
מירי רגב: אביטל.
דב חנין: אביטל, אנא תצהירי לפרוטוקול.
מירי רגב: תבהירי את זה לפרוטוקול, שהכוונה בהטבה זה דמי כיס או שוברים.
דב חנין: אנחנו בסעיף 32יט רבתי.
<אביטל שטרנברג: שווה-כסף, בעין.
דב חנין: גברתי, ההבהרה שאנחנו מבקשים שתבהירי לפרוטוקול, שאותה שלילה שמדברים בה בסעיף 32יט רבתי, (ב) קטן, היא של הטבה אך ורק כמשמעה לפי סעיף 32יא רבתי.
מיכל רוזין: וגם שההטבה היא תשלום בעין ולא תשלום - - -
<אביטל שטרנברג: זה ברור.
<אביטל שטרנברג: ובכל מקרה אני רוצה להבהיר לפרוטוקול שהדברים שציינה קודם חברת כנסת רוזין, כגון טיפול רפואי, אוכל וכולי - -
מיכל רוזין: ביקורים.
<אביטל שטרנברג: - - בוודאי שלא מדובר בהטבה.
<אביטל שטרנברג: אלו צרכים בסיסיים.
<קריאה: גם חופש זה צרכים בסיסיים.
מירי רגב: חברים, בואו נמשיך הלאה.
<גלעד קרן: סעיף קטן (ג), שוב אני חוזר, אנחנו מציעים שקביעת גובה הפיצויים תהיה באישור ועדת הפנים והגנת הסביבה.
מירי רגב: של הכנסת.
<גלעד קרן: עמוד 16, סעיף קטן (ד), אנחנו רק מבהירים פה לגבי סמכויות בית-הדין לביקורת משמורת, שיחולו הוראות סעיפים 30ה ו-30ו לעניין זה, בשינויים המחויבים.
<גלעד קרן: בעמוד 20, אנחנו מציעים להוסיף סעיפים קטנים (ו) ו-(ז) לעניין סמכויות הממונה להעביר מסתנן חזרה למשמורת סגורה.
<גלעד קרן: סעיף קטן (ו): "לא יינתן צו לפי סעיף זה נגד שוהה לאחר שחלפה שנה מיום שתם ביצוע המעשה שבשלו ניתן היה להוציא צו כאמור.
<גלעד קרן: " סעיף קטן (ז): "ממונה ביקורת הגבולות לא יורה על העברה למשמורת לתקופה העולה על התקופה הארוכה ביותר מבין התקופות המנויות בסעיף זה לגבי כל הפרה של הוראות פסקאות (1) עד (7) של סעיף קטן (א), בשל מעשה אחד המהווה הפרה של יותר מאחת ההוראות האמורות.
מיכל רוזין: תסביר את זה בבקשה.
<תומר רוזנר: למשל, אדם שברח ובדרך עשה חבלה בגוף, לכאורה אפשר להטיל עליו עונש גם על זה וגם על זה.
<תומר רוזנר: הכוונה להבהיר שלא יטילו עליו עונשים מצטברים אלא את העונש המרבי שאפשר מביניהם.
<גלעד קרן: בסעיף קטן (ח), כמו שדיברנו קודם, קיצור המועדים להגעה לבית-הדין לביקורת משמורת, מעשרה ימים לשבעה ימים.